पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान में कोरोना के मामले लगातार बढ़ रहे हैं। सबसे ज्यादा केस जयपुर में ही आ रहे हैं। जयपुर स्थित रेलवे अस्पताल में बड़ी संख्या में मरीज भर्ती हो रहे हैं, लेकिन इन मरीजों को आज भी सीटी स्कैन जैसी जांच के लिए निजी लैब में जाना पड़ता है। हालांकि रेलवे प्रशासन पिछले साल जब कोरोना की पहली लहर आई थी। तब यहां भर्ती होने या दिखाने आने वाले मरीजों को राहत देने के लिए सिटी स्कैन मशीन लगाने का निर्णय किया था, लेकिन बीते 6 माह से निर्णय केवल फाइलों में ही इधर-उधर घूम रहा है।
दरअसल बीते साल नवंबर में इस अस्पताल में बड़ी संख्या में रेलवे के कर्मचारी कोरोनाकाल में इलाज करवाने आए थे, तब इन मरीजों को सीटी स्कैन करवाने के लिए बार-बार निजी लैबों में जाना पड़ता था। इसे देखते हुए अस्पताल में सीटी स्कैन मशीन लगाने की योजना बनाई। इसे जीएम आनंद प्रकाश ने सैद्धांतिक मंजूरी भी दे दी, लेकिन अब तक ये मशीन फाइलों में ही पास होने का टेस्ट दे रही है। छह महीने हो गए लेकिन अभी तक रेलवे ने इसकी खरीद का टेंडर नहीं किया। यही नहीं बीच में ये भी बात चली थी कि राजस्थान सरकार की तर्ज पर प्राइवेट ऑपरेटर से यहां रेट कॉन्ट्रैक्ट पर मशीन लगा ले, ताकि मरीजों को राहत मिल सके, लेकिन इस पर भी कोई काम नहीं हुआ।
अब इस मशीन के हॉस्पिटल में आने में कितना समय लगेगा ये अभी तय नहीं है। इस कारण इस बार भी यहां भर्ती या दिखाने आने वाले मरीजों को निजी लैब के चक्कर काटने के लिए मजबूर होना पड़ रहा है। इसके लिए जयपुर में 6 लैब से अनुबंध किया हुआ है। इन लैब से अधिकारियों का न जाने क्या मोह जिसके कारण मशीन खरीदने में इतनी देरी की जा रही है।
गौरतलब है कि करीब चार साल पहले रेलवे ने इस अस्पताल का विस्तार कर नई बिल्डिंग बनाई थी। जिसमें तमाम तरह की सुविधाएं विकसित करने की भी योजना तैयार की थी। इस योजना के तहत ही यहां सीटी स्कैन की जांच सुविधा भी शुरू की जानी थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn